Anne Grete Holmsgaard (SF), 2006-10-10:
Vores fødevareordfører, hr. Poul Henrik Hedeboe, kan desværre ikke være til stede, da han sidder i andre forhandlinger, så jeg har påtaget mig opgaven at kommentere det her lovforslag, og det siger sig selv, at der selvfølgelig er mange detaljer i det, jeg ikke kender til.
Som udgangspunkt er vi positive over for lovforslaget.
Det er vel nærmest indlysende, når man tænker på de ting, vi har sagt i forbindelse med det ubehageligt store antal sager om fordærvede fødevarer, der har været rundtomkring i landet.
Vi synes selvfølgelig, det er vigtigt, at engrosleddet kommer ind, som det gør her.
Vi synes også, det er vigtigt, at bødeniveauet bliver sat op.
Men det er jo også klart, at det kun kan være ét element i opgaven med at få bugt med en fuldstændig uforsvarlig omgang med fødevarer, som altså er en kendsgerning i en række virksomheder, både i engrosleddet og i detailleddet.
Jeg tror, at mange mennesker herhjemme oplever det som noget besynderligt, at vi på den ene side er et samfund, der er meget rigt – der er mange danskere, der har råd til to huse, til to biler, til at renovere og udskifte i deres bolig og faktisk har en ret høj levefod – og samtidig oplever man så via pressen, det er jo den vej, man oplever det, at store virksomheder, men også små virksomheder, altså behandler noget så fundamentalt som fødevarer på en uforsvarlig måde.
Den seneste af de her sager kan man læse om i pressen i dag, og den vil jeg godt tage fat i, fordi det er en virksomhed – jeg ved ikke, hvilken omsætning den har – med ganske få medarbejdere.
Et eller andet sted virker det forkert på mig, når man foreslår, at bødeniveauet skal være koblet op på, hvor mange ansatte man har.
Ville det ikke være mere rimeligt at gå ind og se på omsætningen?
I forslaget, som det er beskrevet her, fordobler man bødestørrelsen, når man kommer op over et niveau på henholdsvis 45 eller 49 ansatte, og hvis det ligger mellem det og 10 til 20 ansatte, er der en 50 pct.s forøgelse af bødeniveauet.
Man kan jo sagtens have engrosvirksomheder, der har færre ansatte, og som faktisk har en meget væsentlig omsætning på det her område, så det er i hvert fald en af de ting, vi vil lægge vægt på i det videre arbejde med forslaget.
Men jeg vil også gerne have ministeren til at bekræfte, at han også er åben over for at se på, om man skal regulere, som det er foreslået i lovforslaget, eller om man skal regulere på baggrund af omsætning.
Så er det jo også klart, at hvis det her skal fungere ordentligt, kan man godt sige, at øgede bødestørrelser har en præventiv effekt.
Der ligger jo også et stort vejledningselement i en kontrol for virksomheder, som måske – ikke fordi de har været skurke, men fordi de bare simpelt hen ikke har magtet det her – ikke har lavet en forsvarlig opbevaring af fødevarer.
Derfor kan vi jo ikke undgå også at diskutere, om der er folk nok til den her kontrol, og der er det vores synspunkt, at der ikke er folk nok til denne kontrol.
Det ville efter vores mening have været godt, hvis regeringen havde vurderet det her mere grundigt, inden man valgte at skære så hårdt ned på fødevarekontrollen.
Vi er godt klar over, at der nu også er kommet et rejsehold, eller hvad man nu skal kalde det, og det er også dem, der har været ude og kontrollere i den virksomhed, der er omtalt i aviserne i dag.
Men det er jo ret fundamentalt for os, at vi skal kunne være sikre på, at når vi køber fødevarer, hvad enten vi som virksomhed eller restauratør, eller hvad man nu er, køber i engrosleddet, eller vi køber i detailleddet, skal det virkelig være undtagelsestilfælde, man støder ind i, når det gælder fordærvede fødevarer eller fødevarer, der er opbevaret på en måde, hvor man kan sige, at det simpelt hen er uhygiejnisk.